Patvirtinta [ ] visuotinio akcininkų susirinkimo

Sprendimu Nr. [ ]

**AUGA group, AB akcijų suteikimo taisyklės**

1. **Bendrosios nuostatos**
   1. Šios AUGA group, AB Akcijų suteikimo taisyklės (toliau – **Taisyklės**) yra sudarytos siekiant suteikti galimybę Bendrovės ir Dukterinių bendrovių Darbuotojams dalyvauti Bendrovės kapitale, suteikti jiems papildomą paskatą sutelkiant dėmesį į Bendrovės ir jos Dukterinių bendrovių sėkmę.
   2. Sąvokos:
      1. **Bendrovė** – AUGA group, AB, pagal Lietuvos Respublikos įstatymus įsteigta akcinė bendrovė, juridinio asmens kodas 126264360, buveinės adresas Konstitucijos pr. 21C, Vilnius;
      2. **Dukterinės bendrovės** – Bendrovės dukterinės bendrovės, kuriose Bendrovė tiesiogiai ir (ar) netiesiogiai turi balsų daugumą arba tiesiogiai ar netiesiogiai gali daryti lemiamą įtaką taip, kaip tai apibrėžiama Lietuvos Respublikos akcinių bendrovių įstatymo 5 straipsnyje;
      3. **Darbuotojas** – asmuo, sudaręs su Bendrove ar Dukterine bendrove darbo sutartį, įskaitant Bendrovės ir Dukterinių bendrovių vadovus, taip pat asmuo, esantis Bendrovės ar Dukterinės bendrovės valdybos ar stebėtojų tarybos nariu;
      4. **Akcija** – 0,29 Eur (dvidešimt devynių euro centų) nominalios vertės paprastoji vardinė nematerialioji Bendrovės akcija;
      5. **Opcionas** – Darbuotojo teisė įsigyti Akcijas atskiroje tarp jų ir Bendrovės sudarytoje Opciono sutartyje nurodytais terminais, sąlygomis ir tvarka.
   3. Taisyklių pakeitimus ir papildymus rengia Bendrovės vadovas ir pateikia juos svarstyti Bendrovės valdybai. Valdyba analizuoja, vertina siūlomus Taisyklių pakeitimus bei papildymus ir kartu su atsiliepimais ir pasiūlymais teikia Bendrovės stebėtojų tarybai ir visuotiniam akcininkų susirinkimui. Visuotinis akcininkų susirinkimas tvirtina Taisyklių pakeitimus ir papildymus. Vėliau priimti Taisyklių pakeitimai ir/ar papildymai pasirašytoms Opcionų sutartims negalioja.
2. **Asmenų grupės, kurioms suteikiamos akcijos**
   1. Teisę sudaryti Opciono sutartį pagal šias Taisykles turi tik Darbuotojai, dirbantys/einantys pareigas Opciono sutarties sudarymo dieną.
   2. Akcijas suteikiantis Bendrovės organas (valdyba arba stebėtojų taryba) sudaro sąrašą Darbuotojų, kuriems suteikiama teisė įgyti Akcijas.
   3. Kiekvienas Darbuotojas, kuriam suteikiama teisė pasirašyti Opciono sutartį, apie tai informuojamas, nurodant konkretų siūlomų įsigyti Akcijų kiekį, Opciono sutarties projektą bei jos pasirašymo terminą.
   4. Darbuotojas turi teisę pasirašyti Opciono sutartį dėl viso siūlomų Akcijų skaičiaus, jų dalies arba atsisakyti šios sutarties pasirašymo.
3. **Atlygintinumas**
   1. Opcionas ir jį įgyvendinant suteikiamos Akcijos Darbuotojams suteikiamos neatlygintinai.
4. **Akcijų suteikimo sąlygos**
   1. Su kiekvienu Darbuotoju, kuriam ketinama suteikti Akcijas, pasirašoma Opciono sutartis. Galimų su vienu Darbuotoju pasirašomų Opciono sutarčių skaičius nėra ribojamas.
   2. Teisė įsigyti Akcijas, dėl kurių pasirašyta Opciono sutartis, Bendrovės realizuojama išleidžiant naują Akcijų emisiją ar kitu visuotinio akcininkų susirinkimo nustatytu būdu.
   3. Negali būti sudaroma Opciono sutarčių dėl daugiau Akcijų ir suteikiama daugiau Akcijų negu leidžia suformuotas rezervas Akcijoms suteikti.
   4. Opciono sutartis gali numatyti atvejus, kai suteikiama mažiau Akcijų nei numatyta Opciono sutartyje ar kai teisė įgyti Akcijas pagal sudarytą Opciono sutartį pasibaigia.
5. **Bendrovės organai, kurie priima sprendimą dėl Akcijų suteikimo**
   1. Sprendimą dėl Akcijų suteikimo Darbuotojams, išskyrus Bendrovės valdybos narius, priima Bendrovės valdyba.
   2. Sprendimą dėl Akcijų suteikimo Bendrovės valdybos nariams priima Bendrovės stebėtojų taryba.
6. **Tvarka, kuria priimamas sprendimas dėl Akcijų suteikimo**
   1. Bendrovės organas, priimantis sprendimą dėl Akcijų suteikimo, patvirtina konkrečius bendrus įmonės veiklos rezultatų rodiklius, individualius verslo tikslus padaliniams arba jų vadovams ar kitiems darbuotojams, kuriuos įgyvendinus gali būti suteikiamos Akcijos, arba nustato kitą Akcijų suteikimo tvarką.
   2. Jei atitinkamo Bendrovės organo Akcijų suteikimo tvarkoje nėra nurodyta kitaip, Bendrovės organas, priimantis sprendimą dėl Akcijų suteikimo, vėliau įvertina, ar pasiekti veiklos rezultatų tikslai ir kiek už jų pasiekimą konkrečiam Darbuotojui suteikti Akcijų.
   3. Bendrovės organas, priimantis sprendimą dėl Akcijų suteikimo, gali nuspręsti, kad Bendrovė sumokės už Darbuotoją mokesčius, susijusius su Akcijų suteikimu, kurių mokėjimo pareiga tenka Darbuotojui.
7. **Informacijos apie Taisyklių taikymą pateikimo visuotiniam akcininkų susirinkimui tvarka**
   1. Informaciją apie Taisyklių taikymą visuotiniam akcininkų susirinkimui teikia valdyba kiekvienų metų eilinio visuotinio akcininkų susirinkimo metu.
8. **Susipažinimo su Taisyklėmis tvarka**
   1. Su Taisyklėmis galima susipažinti Bendrovės buveinėje.
9. **Baigiamosios nuostatos**
   1. Taisyklės įsigalioja jas patvirtinus visuotiniam akcininkų susitarimui.